**ПЛАН-ПРОГРАМА**

**ЗА ПОДОБРЯВАНЕ НА БЕЗОПАСНОСТТА НА ДВИЖЕНИЕТО ПО ПЪТИЩАТА**

**В ОБЛАСТ ЛОВЕЧ ЗА ПЕРИОДА 2019-2020 Г.**

**Май 2019 г.**

**ВЪВЕДЕНИЕ**

Комисията се създава на основание § 1 а, ал.2, във връзка с ал.1 от Допълнителните разпоредби на Закона за движение по пътищата. Тя е регионален орган за осъществяване на държавната и регионалната политика за повишаване на безопасността по пътищата.Основните задачи на комисията са формулирани в § 1 а, ал.3 от Допълнителните разпоредби на Закона за движение по пътищата, на основание чл.32 ал.1 от Закона за администрацията, както и съгласно Наредба № 2 от 15.03.2002 г. за условията и реда за утвърждаване на транспортни схеми и за осъществяване на обществени превози на пътници с автобуси. В работата на комисията участват представители на общините, сектор „Пътна полиция“ към ОД на МВР град Ловеч, Областен отдел „Автомобилна администрация“ Ловеч, Областно пътно управление Ловеч, Регионално управление на образованието Ловеч и др.

Областната и общинските комисии по безопасност на движението по пътищата координират и контролират проблемите по безопасността на движението, изготвят ежегоден доклад за състоянието на безопасността на движението и приемат мерки за нейното подобряване.

Планираните дейности са насочени към:

- Подобряване организацията и качеството при осъществяване дейността на институциите в изпълнение на политиката за подобряване условията за движение по пътищата и намаляване на жертвите при пътнотранспортни инциденти;

- Изграждане на по-безопасна пътна инфраструктура на републиканските и общинските пътища на територията на областта;

- Повишаване информираността на гражданската общественост и подобряване качеството на знанията и уменията на участниците в движението, свързани с обучението и възпитанието по безопасност на движението по пътищата, за нуждата от позитивна промяна в културата на поведение на всички участници в пътното движение.

**РАЗДЕЛ 1**

**ИНСТИТУЦИОНАЛНА РАМКА**

Планираните дейности са в изпълнение на целите и приоритетите, залегнали в Националната стратегия за подобряване безопасността на движението по пътищата на Република България за периода 2011 - 2020 г., в Областната стратегия за подобряване безопасността на движението по пътищата в областта 2012-2020 г. и спрямо актуалните акценти от държавната политика за подобряване безопасността на движението по пътищата.

***Връзка с Националната стратегия за подобряване безопасността на движението по пътищата на Република България за периода 2011 - 2020 г.*** посредством изпълняването на:

Активна регионална политика за решаване проблемите на безопасността на движението, като Областна администрация е непосредствен проводник и реализатор на държавната политика, осъществявайки пряк контакт с гражданите по населените места. Активна и отговорна позиция и ангажираност по проблемите на безопасността на движението, координация с местните власти в насока подобряване обстановката по пътищата, както и съвместното участие във взаимни проекти, осигуряване на държавна финансова подкрепа и методическа помощ, приобщаването на местни неправителствени организации към проблема и най-вече ясно и конкретно определяне на постоянните функции в регионален фокус за намаляването на пътния травматизъм.

Осъществяване на подробен анализ за особеностите на пътната обстановка и разработване на конкретни мерки за намаляване на пътния травамтизъм. Организиране на дейности по изготвянето на национални и местни стратегии и програми за превенция на обществото от пътни произшествия.

Изготвяне на краткосрочни, средносрочни и дългосрочни перспективи за изпълнение, проследяване процеса по реализиране на залегналите в стратегията мерки, изготвяне на периодични доклади за изпълнението на стратегическите мерки, активизиране дейността на областна и общински комисии по проблемите на БД, разработване на областни, общински и ведомствени програми за подобряване на БД, създаване на организация за постоянна оценка на изпълнението на задачите в Националната стратегия и влиянието им върху БД.

***Връзка с Областната стратегия за подобряване безопасността на движението по пътищата в областта 2012-2020 г.*** посредством изпълняването на:

Целите на стратегията за намаляване на последствията от пътнотранспортните произшествия към 2020 г. - намаляване броя на убитите при ПТП с 50% и намаляване броя на тежко ранените при ПТП с 20%.

***Връзка с актуални акценти от държавната политика за подобряване безопасността на движението по пътищата:***

* *Мерки за подобряване пасивната и активна безопасност в МПС.*
* *Строителство на по-безопасна пътна инфраструктура.*
* *Подобряване на образованието и обучението на участниците в пътното движение.*
* *Засилване на контрола за спазване на съответните разпоредби.*
* *Намаляване на нараняванията по пътищата.*
* *Засилване на превенцията по отношение на уязвими участници в движението*

**РАЗДЕЛ 2**

**СЪСТОЯНИЕ НА АСПЕКТИТЕ НА ПЪТНАТА БЕЗОПАСНОСТ КЪМ ДАТАТА НА ИЗГОТВЯНЕ НА ПЛАН-ПРОГРАМАТА**

Територията на област Ловеч обхваща общо 764,171 км републиканска пътна мрежа, от които 7,234 км – автомагистрала; 105,962 км – първокласни пътища; 77,605 км – второкласни пътища и 529,139 км - третокласни пътища.

През 2018 г. на територията на област Ловеч са регистрирани и въведени в АИС – ПТП 639 ПТП, от които 432 с материални щети, 207 тежки с 21 убити и 273 ранени. В сравнение с 2017 г. те са се увеличили с 23 броя, като състоянието на трите определящи фактора е следното: 14 тежки ПТП повече, убити с 21 по-малко и 46 ранени по-малко. ПТП с материални щети са с 9 повече.

Извън населените места по републиканската и общинска пътна мрежа са възникнали 298 ПТП с 14 загинали и 137 ранени. Основните нарушения станали причина и към които трябва да бъде насочен контрола са несъобразена и превишена и на второ място неправилните маневри и движение по пътното.

В урбанизираната територия са възникнали 341 ПТП с 7 загинали, като от тях 3 пешеходеца и 136 ранени участника, като основни причини тук са отнемане на предимство и на второ място е несъобразената скорост и неправилни маневри.

В населените места при ПТП са пострадали 39 пешеходеца от тях 3 загинали и 36 ранени с различна степен на нараняване.

Въпреки че през 2018 г., в сравнение с предходната година, на територията на областта броят на пострадалите при ПТП е намален и загиналите са двойно по-малко, регистрираните ПТП са се увеличили, както тежките, така и само с материални щети.

Като основна причина за настъпване на тежките ПТП се определя движението с превишена и несъобразена скорост, неспазването на предимство и неправилни маневри на пътното платно.

През 2018 г. служителите, изпълняващи контрол на пътното движение, са установили над двойно повече нарушения, което не се дължи само на засилената им дейност, а на тенденцията за повишаване на интензивността на движение и продължаващо нарушаване на правилата за движение по пътищата.

По отношение на състоянието на пътната инфраструктура за 2019 г. се предвижда:

* Да продължи строителството на новия участък от автомагистрала „Хемус“ от Ябланица до пътен възел „Боаза“ от км 78+500 до км 87+800 с дължина на трасето от 9,3 км и разработването на технически проекти по три обособени позиции с обща дължина 51,540 км за участъка от пътен възел „Боаза“ до пресичането с път ІІ-35 Плевен – Ловеч. Финансирането е със средства от националния бюджет.
* Да продължат строително-ремонтни дейности по проекта за рехабилитиране на пътен участък от 8,712 км на път II–35 (обходния път на град Ловеч) по договор BG16RFOP001-7.001-0016-C02 Лот 16 „Път II-35 Ловеч -Троян - Кърнаре от км 37+393 до км 46+105, с обща дължина 8,712 км, област Ловеч“, изпълняван от АПИ чрез съфинансиране от Европейския фонд за регионално развитие по Оперативна програма „Региони в растеж“ 2014-2020.
* Улици от общинската пътна мрежа и площи за обществено ползване да се рехабилитират по одобрени проекти и сключени 8 договора в общините Априлци, Летница, Луковит, Тетевен, Троян, Угърчин и Ябланица, чрез съфинансиране от Европейския земеделски фонд за развитие на селските райони по Програмата за развитие на селските райони 2014-2020.

**РАЗДЕЛ 3**

**ВИЗИЯ, ЦЕЛИ И ПРИОРИТЕТИ НА ПЛАН-ПРОГРАМАТА**

**Общата визия на План-програмата** е за постигане на по-добри резултати в изпълнение на целите и приоритетите, заложени в Националната стратегия за подобряване безопасността на движението по пътищата на Република България за периода 2011 - 2020 г., в Областната стратегия за подобряване безопасността на движението по пътищата в областта 2012-2020 г. и по актуалните акценти от държавната политика за подобряване безопасността на движението по пътищата.

**Целите са** за намаляване на броя на убитите при ПТП с 50% и намаляване на броя на тежко ранените при ПТП с 20% към 2020 г. спрямо усреднените показатели от предходни години.

**Заложените приоритети са** за намаляване на пътните нарушения и травматизма и изграждане/поддържане на ниско конфликтна пътна инфраструктура, даваща ясни послания към участниците в движението и гарантираща тяхната безопасност.

**Планираните дейности** са по мерките:

* *диалог и съвместна работа с институциите, неправителствените организации и гражданското общество по проблемите на безопасността на движението*
* *цялостно подобряване на пътната инфраструктура*
* превантивни мерки за подобряване безопасността на пътната инфраструктура;
* изкърпване на пътната настилка за предотвратяване на опасността от ПТП, особено при големи скорости;
* осигуряване на добра видимост в участъците с остри хоризонтални криви;
* обезопасяване на пътищата чрез поставяне на стоманени предпазни огради и парапети на участъци с риск;
* обезопасяване на мрежата от ЖП прелези;
* поддържане на актуална и пълна вертикална сигнализация за повишаване вниманието на водачите на МПС и предупреждаване за участъците с повишен риск;
* полагане на хоризонтална пътна маркировка със светлоотразителни перли по основните и най-натоварени пътища.
* *подобряване на образованието, уменията и дисциплината на участниците в движението:*
	+ Обучение на деца, ученици и педагогически специалисти;
	+ Провеждане на представителни изяви, тематично свързани с БДП;
	+ Информиране на участниците в движението по пътищата;
	+ Подобряване на инфраструктурата, свързана с БДП;
	+ Участие на децата в ученически патрули, съвместни патрули с контролните органи;
	+ Участие в междуведомствени проекти с цел предотвратяване на пътнотранспортните произшествия и последиците от тях за здравето и живота на децата и учениците;
	+ Контролно-методическа дейност на експерта в РУО – Ловеч, отговарящ за обучението по БДП на децата и учениците в област Ловеч.
	+ Дейности, свързани с осигуряване на безопасен транспорт на децата и учениците от област Ловеч.
* *повишаване на контрола по спазване правилата за движение*
* *мерки в системата за подготовка на нови водачи на МПС*
* *повишаване и поддържане на техническата изправност на парка от пътни превозни средства посредством всеобхватен и усъвършенстван технически контрол*
* *ограничаване влиянието на умората върху тежките пътнотранспортни произшествия*
* *водачи на МПС за превоз на пътници и товари*
* *други мерки*

Стратегически направления и мерки, планирани от **общините** в Ловешка област, са в провеждането на последователни политики за устойчиво развитие на пътната инфраструктура с цел гарантиране на по-голяма безопасност на движението и предприемане на действия за осигуряване на необходимите финансови средства. Най-подходящите действия за осигуряване безопасността на движението по пътищата на територията на общините отново са подобряване на пътната инфраструктура, мероприятия по повишаване обучението на подрастващите за безопасно движение по пътищата и мероприятия по осигуряване на безопасност и култура на движението на територията на общината. За подобряването на безопасното движение по улиците в населените места и общинските пътища продължава изпълнението на комплекс от мероприятия, които въздействат пряко или косвено върху участниците в движението - обезопасяване на районите около училищата с пътна маркировка, изкуствени неравности, предпазни огради, ремонт на улична мрежа, освежаване на съществуващата хоризонтална маркировка и полагане на нова, както и поставяне на нова и подмяна на повредена вертикална сигнализация.

**РАЗДЕЛ 4**

**РОЛЯ НА ОБЛАСТНАТА КОМИСИЯ ПО ПРОБЛЕМИТЕ НА БЕЗОПАСНОСТТА НА ДВИЖЕНИЕ ПО ПЪТИЩАТА**

Областна комисия по безопасност на движението по пътищата е в тясно сътрудничество със следните институции на територията на област Ловеч, осъществявайки съвместни инициативи и мероприятия свързани с безопасното движение по пътищата:

* Осемте общини в областта - Община Априлци; Община Летница; Община Ловеч; Община Луковит; Община Тетевен; Община Троян; Община Угърчин; Община Ябланица
* Регионално управление по образованието (РУО) - Ловеч;
* Сектор „Пътна полиция” към ОД на МВР – Ловеч;
* Областно пътно управление (ОПУ) – Ловеч;
* Областен отдел – Автомобилна администрация (ОО АА) – Ловеч;
* Местния бизнес.

Като участници в процеса на изпълнение дейностите и мерките за подобряване безопасността на движението по пътищата на територията на област Ловеч следва да се привлекат още Областен съвет на БЧК – Ловеч, РД „ПБЗН“ – Ловеч, Регионална здравна инспекция – Ловеч, Център за спешна медицинска помощ – Ловеч, СБА – Ловеч, неправителствени организации.

В своята работа ОКБДП ще продължи да си поставя задачи, като се стреми изпълнението им с останалите заинтересовани страни да е винаги координирано, с поставени ясни цели за изпълнение и обективност в работата.

Материалите от провежданите заседания на ОКБДП са общодостъпни за всички граждани, институции и заинтересовани лица на интернет страницата на Областна администрация Ловеч, като основните документи, които са на разположение, са протоколи от заседания на комисията, в които се описва най-важната информация, докладвана на заседанията.

Като регионален орган за осъществяване на държавната и регионалната политика за повишаване на безопасността по пътищата Комисията ще осигурява взаимодействието на всички участници в процеса за изпълнение на планираните дейности.

**РАЗДЕЛ 5**

**МЕРКИ НА ПЛАН-ПРОГРАМАТА ЗА ПЕРИОДА 2019 – 2020 Г.**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Наименование на мярката** | **Механизъм за въздействие**  | **Период на изпълнение**  | **Финансов ресурс**  | **Източник на финансиране**  | **Очакван резултат**  | **Индикатор за изпълнение**  | **Отговорна институция**  | **Целеви групи**  | **Срок за изпълнение** |
| **Приоритет:** Намаляване на пътния травамтизъм и ПТП и изграждане/поддържане на ниско конфликтна инфраструктура на територията на Област Ловеч за 2019 година |
| **Цел:** Намаляване на последствията от пътнотранспортните произшествия към 2020 г. спрямо показателите от предходни години |
| **Мярка:**1.Диалог и съвместна работа с институциите, неправителствените организации и гражданското общество по проблемите на безопасността на движението | Организиране и провеждане на съвместни инициативи, кампании, мероприятия по БДП на територията на област Ловеч | януари – декември 2019 |  | Общински, държавен и друг бюджет | Осведоменост на гражданското общество в област Ловеч | Брой срещи, инициативи, кампании | Всички заинтересовани страни | Цялата общественост, участниците в движението по пътищата, деца и ученици  | До края на периода  |
| 2.Цялостно подобряване на пътната инфраструктура | Ремонт и рехабилитация на общинска и републиканска пътна мрежа, изграждане нови кръгови кръстовища, тротоари, подмяна на пътна маркировка и др. | януари – декември 2019 |  | Общински, държавен и друг бюджет | Подобряване на пътната мрежа | Брой извършени ремонти | Общини, ОПУ | Всички живеещи и пътуващи през територията на областта | До края на периода |
| 3.Подобряване на образованието, уменията и дисциплината на участниците в движението | Организиране на информационни кампании по БДП | януари – декември 2019 |  | Общински, държавен и друг бюджет | Повишаване културата на знание по БДП | Брой проведени информационни кампании | РУО - Ловеч | Деца и ученици като участници в движението по пътищата | До края на периода |
| 4.Повишаване на контрола по спазване правилата за движение | Проверки на МПС,ППС и пешеходци | януари – декември 2019 |  | Държавен бюджет | Спазване правилата за движение | Брой проверки и констатирани нарушения | ОД на МВР - Ловеч | Участници в движението по пътищата | До края на периода |
| 5.Мерки в системата за подготовка на нови водачи на МПС | Усъвършенстване и обективизиране на процеса за провеждане на теоретичния и практически изпит на кандидатите за водачи на МПС | януари – декември 2019 |  | Държавен бюджет | По-добра подготовка на новите шофьори с реалните ситуации на пътя | По-малко ПТП с участието на младите шофьори | ОО АА - Ловеч | Участници в движението по пътищата | До края на периода |
| 6.Повишаване и поддържане на техническата изправност на парка от пътни превозни средства посредством всеобхватен и усъвършенстван технически контрол | Усъвършенстване на критериите за техническа изправност на пътните превозни средства | януари – декември 2019 |  | Държавен бюджет | По-малко неизправни МПС на пътя | По-малко ПТП с участието на неизправни МПС | ОО АА - Ловеч | Участници в движението по пътищата | До края на периода |
| 7.Ограничаване влиянието на умората върху тежките пътнотранспортни произшествия | Засилване контрола по спазване на режимите на движение и на почивките от професионалните водачи при трансграничните пътувания и транзитно преминаващите ТМПС | януари – декември 2019 |  | Държавен бюджет | По-малко ПТП по вина на шофьора | Брой ПТП | ОО АА - Ловеч | Участници в движението по пътищата | До края на периода |
| 8.Водачи на МПС за превоз на пътници и товари | Въвеждане на продължаващо обучение на водачите, които извършват обществен превоз на пътници и товари | януари – декември 2019 |  | Държавен бюджет | По-малко ПТП с участието на товарни МПС и МПС за превоз на пътници | Брой  | ОО АА - Ловеч | Участници в движението по пътищата | До края на периода |

**РАЗДЕЛ 6**

**ЕФЕКТИ И РЕЗУЛТАТИ. МЕТОДИКА ЗА КОНТРОЛ, МОНИТОРИНГ И ОЦЕНКА НА ИЗПЪЛНЕНИЕТО**

* + - * 1. **Очакваните ефекти и резултати от предвидените мерки върху държавната политика по безопасност на движението по пътищата на областно ниво:**
* Законови промени, регламентиращи правните отношения между участниците в движението по пътищата; Адаптиране на законовите промени към наредбите на местното самоуправление (общинските съвети);
* Подобряване на координацията между администрациите и институциите, занимаващи се БДП на територията на областта, както и привличане вниманието и ангажирането на повече неправителствени организации с различни инициативи по безопасното движение по пътищата;
* Осигуряването на мониторинг и контрол на резултатите от прилагането на политиката за пътна безопасност;
* Цялостното подобряване на пътната безопасност и намаляването на броя на убитите и ранените при ПТП;
* Изграждане на доверие в процеса на диалог с гражданското общество и останалите заинтересовани страни;
* Пълна и точна картина на съществуващите проблеми по БДП;
* Постигане на ефекти и резултати от предвидените мерки в държавната политика по безопасност на движението по пътищата на областно ниво за 2019-2020 г.;
* Намаляване броя на тежките ПТП;
* Повишаване информираността на участниците в движението;
* Повишаване културата на водачите на МПС, ППС, пешеходци и всички участници в движението по пътищата;
* Висок процент на МПС в изправност по пътищата на областта;
* По-малко неподготвени млади шофьори;
* Подобряване културата по БДП на децата;
* Изграждане нови, реконструкция и рехабилитация на кръстовища и тротоари, подмяна и поставяне на нова вертикална и хоризонтална пътна маркировка;
* Провеждане на съвместни кампании, беседи, мероприятия по БДП.
1. **Методика за контрол, мониторинг и оценка на изпълнението, с която да се получи до колкото е възможно измеримо фактическо състояние на прогреса**

Непрекъснат контрол, мониторинг и оценка на общинските програми за подобряване на БДП чрез отчет на изпълнение в края на планувания период, участие в междуведомствени комисии в изпълнение на поставени задачи от Областна комисия по безопасност на движението по пътищата.

Изготвяне и отчет на програми за провеждане на информационни кампании, насочени към БДП в училищата и детските градини на територията на област Ловеч, работа по съвместни инициативи за подобряване културата на участниците в движението и тяхната роля в безопасното движение по пътищата и отчет в края на планувания период от РУО – Ловеч и Сектор „Пътна полиция” при ОД на МВР – Ловеч.

За изготвянето на методиката за контрол, мониторинг и оценка на изпълнението на план-програмата за 2019 година е използвано стратегическото планиране, което е заложено в Националната стратегия за подобряване безопасността на движението по пътищата в Република България за периода 2011-2020 г., респективно на местно и областно ниво, това е планирано с разработената Стратегия за подобряване безопасността на движението на територията на Ловешка област до 2020 г.

Чрез стратегическото планиране са набелязани мерки за постигане на желаните бъдещи състояния – намаляване броя на убитите при ПТП с 50%, както и намаляване броя на тежко ранените при ПТП с 20%.

За изпълнението на стратегически планираните мерки, Областна комисия по безопасност на движението по пътищата – Ловеч (ОКБДП) в началото на планувания период е заложила и спазва следните логически и хронологически свързани фази:

* Вникване в проблема за безопасното движение по пътищата (БДП) на област Ловеч, както и дефиниране на потенциалните решения за справянето с него;
* Структуриране на взетите решения;
* Осъществяване на решенията и проверка на прилагането им на практика от ОКБПД;
* Проверка на постигнати резултати при провеждане на заседания на Областна комисия по безопасност на движението по пътищата, на които се изисква информация за планувани и изпълнени мерки по БДП от всички членове на областната комисия;
* Оценка на успеха на поставените задачи и изпълнените мерки по Стратегия за подобряване безопасността на движението на територията на Ловешка област до 2020 г., респективно и в Националната стратегия за подобряване безопасността на движението по пътищата в Република България за периода 2011-2020 г.

Областна комисия по безопасност на движението по пътищата (ОКБДП) е регионален орган за осъществяване на държавната и регионална политика за повишаване на безопасността по пътищата и като такъв трябва да реализира възложените и поставени задачи. Областната комисия е възприела методика за контрол на своята дейност, като е създала система от наблюдения и проверки за установяване на съответствие между заложените план-програми и отчетите в края на планувания период на всички членове на комисията, както и всички заинтересовани страни по осъществяване на БДП на територията на област Ловеч.

План-програмите се представят пред комисията в началото на календарната година, като срокът за тяхното изпълнение може да надхвърля текущата година. Отчет на плануваното се представя пред ОКБДП в началото на следващата календарна година.

Методиката за контрол на ОКБДП представлява система от наблюдения и проверки за установяване на съответствието между заложеното в план-програмите на всяка администрация, участваща в областната комисия и фактическото състояние след приключване на периода за изпълнение – отчети на план-програмите в края на планувания период.

Мониторингът и оценката на изпълнението е непрекъснат процес, който включва в себе си регулярно събиране на данни, които се анализират и обобщават, като целта е да се направят съответните изводи, които от своя страна дават необходимата информация на областната комисия дали се постигат желаните ефекти и резултати. ОКБДП работи в непрекъснат процес на събиране, обработка и анализ на данни, свързани с БДП, на чиято база се вземат адекватни решения по отношение подобряването на процесите на планиране, управление и прилагане на политиката, изразена чрез Националната стратегия за подобряване безопасността на движението по пътищата в Република България за периода 2011-2020 г. и по такъв начин да се гарантира постигането на заложените от нейното изпълнение резултати по възможно най-ефективен и ефикасен начин.

Основните дейности, които извършва Областна комисия по безопасност на движението по пътищата – Ловеч, са:

* Дейности по осигуряване и събиране на данни, както и поддържането на бази данни – чрез изискване на необходимата информация по БДП от всички администрации, занимаващи се с безопасност на движението по пътищата на територията на област Ловеч;
* Дейности по разпространение на информация, чрез анализи на данни, които са свързани с конкретното изпълнение на задачите за подобряване безопасността на движението по пътищата – получаване на анализи от сектор „Пътна полиция“ при ОД на МВР – Ловеч за 2019 година – за настъпили ПТП, основни причини довели до тежките ПТП, основните нарушения на водачите, довели до тежките ПТП, както и изводи от така направените статистически данни за настъпилите ПТП през текущата година;
* Дейности, свързани с административното обслужване на заложените задачи и мерки към Стратегията за подобряване на БДП на територията на Ловеч област до 2020 г. – организиране и провеждане на периодични заседания на Областна комисия по безопасност на движението по пътищата и обсъждане на текущи проблеми по БДП, участие в междуведомствени комисии в изпълнение на поставени задачи, провеждане на информационни кампании, насочени към БДП, работа по съвместни инициативи за подобряване културата на участниците в движението и тяхната роля в безопасното движение по пътищата;
* Дейности, свързани с вземането на решения и докладване на резултатите от мониторинга – ОКБДП упражнява постоянен контрол върху процеса на прилагане на заложените мерки в Националната стратегия по БДП на територията на област Ловеч, като ежегодно изготвя отчет за своята дейност, който е обществено достъпен на интернет сайта на администрацията.

**ЗАКЛЮЧЕНИЕ**

Нарастването на автомобилния трафик налага провеждането на активна политика в областта на безопасността на движението по пътищата, както и внедряването на съвременни технологии и технически решения за нейното обезпечаване.

За подобряване на управлението на безопасността на движението се търсят възможности на голям кръг от отговорните институции, които да разработват и осъществяват инициативи относно подобряване на пътната безопасност.